ཁྱ་དགེ་བློ་གྲོས་རྒྱ་མཚོ་

མདོ་སྨད་ཅོ་ནེའི་ཁུལ་དུ་ཡབ་ཀླུ་འབུམ་ཡག་དང་ཡུམ་ལྷ་མོ་མཆོ་གཉིས་ཀྱི་སྲས་སུ་རབ་བྱུང་བཅུ་གཅིག་པའི་ཤིང་འབྲུག(༡༦༦༤)ལོར་འཁྲུངས། དགུང་ལོ་བདུན་ལ་ཡི་གེ་འབྲི་ཀློག་སྦྱངས་བརྩོན་མཛད། ལོ་ལྔའི་རིང་ཕྱུགས་འཚོ་བའི་ཞོར་ལ་ཡིག་རྩ་ཆོད་ངེས་ཀྱི་སློབ་སྦྱོང་གནང༌། དགུང་ལོ་བཅུ་གཅིག་ལ་དབོན་གོང་མ་ལུང་རིགས་རྒྱ་མཚོའི་དྲུང་ནས་རབ་བྱུང་བསྒྲུབས་ཏེ་མཚན་ལ་བློ་གྲོས་རྒྱ་མཚོར་གསོལ། ཅོ་ནེ་ཆོས་རྗེ་དང་མཉམ་དུ་དབུས་སུ་ཕེབས་ནས་འབྲས་སྤུངས་སྒོ་མང་གྲྭ་ཚང་དུ་ཞུགས། ཁྲི་ཆེན་དགེ་འདུན་ཕུན་ཚོགས(དགའ་ལྡན་ཁྲི་ཐོག་ལྔ་བཅུ་པ)དེ་དུས་གྲྭ་རྐྱང་སློབ་གཉེར་གནང་སྐབས་དང་ཁེལ་བས་ཁོང་གཉིས་འཛིན་གྲྭ་གཅིག་ཡིན་པ་དང༌། སློབ་གཉེར་ཡར་རྒྱས་ཡོང་ཆེད་འཛིན་གྲྭ་གཤམ་དུ་བབས་ནས་ཕར་ཕྱིན་སྐབས་དང་པོ་གཉིས་བསྐྱར་དུ་སློབ་སྦྱོང་གནང༌། པཎ་ཆེན་བསོད་གྲགས་ཀྱི་འདུལ་བ་ཐུགས་འཛིན་གནང་ནས་རྭ་སྟོད་གྲྭ་ཚང་དུ་ཕེབས་ཏེ་འདུལ་བ་དང་རྣམ་འགྲེལ་སྦྱངས། གསང་ཕུ་དབྱར་ཆོས་ལ་གྲྭ་སྐོར་མཛད། ཕ་བོང་ཁ་པ་ངག་དབང་བསྟན་འཛིན་གྱི་དྲུང་ནས་བསྙེན་རྫོགས་ཞུས། འཇམ་དབྱངས་བཞད་པ་ངག་དབང་བརྩོན་འགྲུས་དང༌། ཁྲི་ཆེན་རྒྱ་ནག་པ་བློ་གྲོས་རྒྱ་མཚོ། བཀའ་འགྱུར་བ་སྦྱིན་པ་རྒྱ་མཚོ་སོགས་བླ་མ་དགེ་བཤེས་བཅུ་ལྷག་ཙམ་བསྟེན་ནས་མདོ་སྔགས་ཀྱི་ཆོས་རྒྱ་ཆེར་གསན། དབུས་ཀྱི་སློབ་གཉེར་གྲུབ་ནསྲ་རང་ཡུལ་དུ་ཕེབས་ཏེ་དགོན་པའི་འདུ་ཁང་དང་རྟེན་གསུམ་མང་པོ་གསར་བཞེངས་གནང༌། དགུང་ལོ་ཞེ་གཉིས་ལ་ཕེབས་པ་ནས་སྐུ་འབུམ་དང་དགོན་ལུང་སོགས་གནས་དང་དགོན་སྡེ་མང་པོར་མཇལ་སྐོར་དུ་ཕེབས་པ་དང་ཆབས་ཅིག་དད་ལྡན་སློབ་མ་མང་པོར་འདོད་མོས་དང་འཚམས་པའི་ཆོས་བཀའ་ཡིད་ཚིམ་ངེས་གནང༌། དགུང་ལོ་མཐོན་པོར་ཕེབས་ནས་རི་ཁྲོད་དུ་འཚོ་བ་ངན་ངོན་ཙམ་ལ་བརྟེན་ནས་སྒོམ་སྒྲུབ་གཙོ་བོར་མཛད་དེ། དགུང་ལོ་དོན་བདུན་པ་རབ་བྱུང་བཅུ་གཉིས་པའི་ལྕགས་སྤྲེལ(༡༧༤༠)ལོར་སྐུ་གཤེགས། གསུང་རྩོམ་གྲས་འཇམ་དབྱངས་བཞད་པའི་གསུང་རྒྱུན་ཟིན་བྲིས་སུ་མཛད་པའི《འཇིགས་བྱེད་དང་བདེ་མཆོག་གི་བསྐྱེད་རིམ》དང༌། 《རང་ཉིད་ཀྱི་རྣམ་ཐར་སྐལ་ལྡན་རེ་སྐོང》《ལྟུང་བཤགས་ཀྱི་འགྲེལ་པ》《ལམ་རིམ་ལ་སྦྱར་བའི་སྙན་ངག》སོགས་པོད་གཅིག་ཙམ་ཡོད། 《གསང་བའི་རྣམ་ཐར》ཁག་གཉིས་སློབ་མ་རྣམ་གཉིས་ཀྱིས་མཛད་པ་ཡོད་ཀྱང་འདིར་མ་བྲིས། 

༼དུང་དཀར་ཚིག་མཛོད་ཆེན་མོ་༽ནས་བཏུས།
Category:མི་སྣ།